maidir leis an seasamh atá le glacadh thar ceann an Aontais Eorpaigh sa Chomhairle Siúcra Idirnáisiúnta a mhéid a bhaineann le síneadh a chur leis an gComhaontú Idirnáisiúnta Siúcra, 1992

MEABHRÁN MÍNIÚCHÁIN

1.Ábhar an togra

Baineann an togra seo le cinneadh lena leagtar síos an seasamh atá le glacadh thar ceann an Aontais sa Chomhairle Siúcra Idirnáisiúnta i dtaca le glacadh beartaithe cinnidh lena gcuirfear síneadh leis an gComhaontú Idirnáisiúnta Siúcra, 1992 go dtí an 31 Nollaig 2023

2.Comhthéacs an togra

2.1.An Comhaontú Idirnáisiúnta Siúcra, 1992

Is é is aidhm don Chomhaontú Idirnáisiúnta Siúcra, 1992 (dá ngairtear ‘an Comhaontú’ anseo feasta) a áirithiú go mbeidh comhar idirnáisiúnta feabhsaithe ann maidir le cúrsaí siúcra ar fud an domhain agus saincheisteanna gaolmhara, go gcuirfear fóram ar fáil le haghaidh comhairliúcháin idir-rialtasacha maidir le siúcra agus bealaí chun feabhas a chur ar gheilleagar domhanda an tsiúcra, go n‑éascófar trádáil trí fhaisnéis ar mhargadh domhanda an tsiúcra agus milseoirí eile a bhailiú agus a sholáthar agus go spreagfar éileamh méadaithe ar shiúcra, go háirithe le haghaidh úsáidí neamhthraidisiúnta.

Tháinig an Comhaontú i bhfeidhm an 1 Eanáir 1993.

Is páirtí é an tAontas sa Chomhaontú.

2.2.An Chomhairle Siúcra Idirnáisiúnta

Is í an Chomhairle Siúcra Idirnáisiúnta an comhlacht atá freagrach as na feidhmiú na bhfeidhmeanna uile is gá chun forálacha an Chomhaontaithe a chomhlíonadh. Glacann sí rialacha agus rialacháin lena n‑áirítear rialacha nós imeachta le haghaidh na Comhairle agus a cuid coistí agus rialacháin airgeadais agus foirne na hEagraíochta Idirnáisiúnta Siúcra (‘ISO’). Coimeádann an Chomhairle na taifid riachtanacha agus foilsíonn sí tuairisc bhliantúil agus eolas eile má mheastar é a bheith iomchuí.

Tá 2000 vóta san iomlán ag comhaltaí den Chomhaontú. Tá méid áirithe vótaí ag gach comhalta den Chomhaontú, méid a choigeartaítear go bliantúil agus critéir réamhshainithe sa Chomhaontú á leanúint. Déanfar cinntí uile na Comhairle de chomhthoil, i bprionsabal, ach amháin má leagtar síos a mhalairt sa Chomhaontú. I gcás nach bhfuil comhthoil ann, déanfar cinntí agus moltaí trí vóta tromlaigh shimplí, ach amháin má fhoráiltear maidir le vóta speisialta sa Chomhaontú.

2.3.An gníomh atá beartaithe ag an gComhairle Siúcra Idirnáisiúnta

Tugadh an Comhaontú i gcrích le Cinneadh 92/580/CEE ón gComhairle agus tháinig sé i bhfeidhm an 1 Eanáir 1993. Tugadh i gcrích é le haghaidh tréimhse 3 bliana go dtí an 31 Nollaig 1995 agus ó shin i leith, cuireadh síneadh leis go tráthrialta le haghaidh tréimhsí breise 2 bhliain, mar a fhoráiltear le hAirteagal 45 den Chomhaontú. Cuireadh an síneadh deireanach leis an gComhaontú i mí Iúil 2019 agus beidh sé i bhfeidhm go dtí an 31 Nollaig 2021.

An 26 Samhain 2021, le linn an 59ú seisiún a bheidh aici, glacfaidh an Chomhairle Siúcra Idirnáisiúnta cinneadh maidir le síneadh 2 bhliain eile a chur leis an gComhaontú Idirnáisiúnta Siúcra 1992 (‘an gníomh atá beartaithe’).

Is é is cuspóir don ghníomh atá beartaithe é a chur ar a cumas don Eagraíocht Idirnáisiúnta Siúcra leanúint dá cuid oibre.

Cumhdóidh síneadh an Chomhaontaithe an tréimhse idir an 1 Eanáir 2022 go dtí an 31 Nollaig 2023.

3.An seasamh atá le glacadh thar ceann an Aontais

Thug an tAontas an Comhaontú Idirnáisiúnta Siúcra, 1992 i gcrích le Cinneadh 92/580/CEE agus tháinig sé i bhfeidhm an 1 Eanáir 1993 le haghaidh tréimhse 3 bliana go dtí an 31 Nollaig 1995. Cuireadh síneadh leis go tráthrialta ó shin i leith le haghaidh tréimhsí breise 2 bhliain. Cuireadh an síneadh deireanach leis an gComhaontú le cinneadh ón gComhairle Siúcra Idirnáisiúnta le linn an 55ú seisiún a bhí aici an 19 Iúil 2019 agus beidh sé i bhfeidhm go dtí an 31 Nollaig 2021.

Ba bhall gníomhach den Chomhairle Siúcra Idirnáisiúnta é an tAontas riamh agus is chun leas an Aontais é síneadh suas le 2 bhliain eile a chur leis an gComhaontú. Is mórtháirgeoir siúcra é an tAontas agus tá sé ar cheann de na comhpháirtithe trádála siúcra is mó dá bhfuil ag comhaltaí na hEagraíochta Idirnáisiúnta Siúcra.